Umbes sellise telefonikõne sain ma keset kõikse magusaimaid remonttöid.    Mustamäe I korruse korteri vannituppa oli torusahtide kaudu priske rott saabunud ning tundis end justkui kodus. Erli nii õnnelik ei olnud - isegi wc-s käimine oli hirmutav, rääkimata selle kasutamisest. Ja moodsates kodudes on see ruum ju vannitoaga ühendatud...    Et meie BB parajasti kuskil kaugemal hiiri jahtis, laenasin kassi koos tema transportimise kastiga naabrinaiselt. Olevat nende majapidamise parim hiirekütt.  Paraku ei olnud härra või proua laiguline kass üldse rahul  autosõiduga. Ka ei huvitanud teda esialgu rott vannitoas. Ja rott, va ülbik, ei lasnud end kassist häiridagi.    Pilt viis minutit hiljem - rott rahumeeli ringi vaatamas, kass käterätiriiulil õndsat und magamas.  Väike torkimine põrandaharjaga mõlemale.    Mõned minutid hiljem kostis vannitoast müdinat ja rotist paistis vaid saba torusahtist. Hetk hiljem tõmbus seegi sisse.    Torusahtile ajutiselt ette kalts, trepikotta kuulutus saabunud kodurotist, kassile ports  kanafileed, kasti ja koju.    Operatsioon "Rott" on kuulutatud ajutiselt lõppenuks.